**Viðauki 4**

**Um fyrirkomulag öryggismála í Noregi**

Í kjölfar slyssins í Breiðamerkurjökli var sett af stað vinna hjá Ferðamálastofu við að leita upplýsinga um öryggiskröfur í löndum þar sem boðið er upp á sambærilegar hættumeiri ferðir og hér á landi.   Í kjölfar atviksins setti Ferðamálastofa sig í samband við þjóðgarðinn í Jostendalsbreen og viðskiptaráðuneyti Noregs til þess að kanna hvaða reglur gilda í Noregi. Í Noregi eru almennt svipaðar aðstæður og hér á landi m.t.t. varasamra eða jafnvel hættulegra áfangastaða, þó aðgengi hér sé að mörgu leyti einfaldara (auðveldlega hægt að keyra upp að jöklum svo dæmi sé tekið).

Samkvæmt norskum yfirvöldum sækjast fleiri og fleiri eftir upplifun af því að kynnast svæðum sem eru úr alfaraleið og á einhvern hátt hættulegri en önnur. Samfélagsmiðlar hafa ýtt undir þessa þróun enda nær miðlun upplýsinga á samfélagsmiðlum til stórs hóps fólks sem oft hefur litla eða enga reynslu af víðernum eða jöklum svo dæmi séu tekin.

Á síðustu misserum hafa hættuleg eða varasöm svæði fengið mikla umfjöllun á samfélagsmiðlum og fyrirvaralítið hugsar stór hópur fólks, sem litla eða enga reynslu hefur af ferðalögum á norðlægum slóðum, sér til hreyfings. Þegar á áfangastað er komið gera þessir sömu aðilar ráð fyrir að allt sé öruggt og til að ýta undir eftirspurn reyna skipuleggjendur ef til vill, í einhverjum tilvikum, að ýta undir þá ímynd að allt sé öruggt, án þess að markmiðið sé að villa um fyrir fólki.

Viðbrögð stjórnvalda í Noregi við þessari þróun hafa verið að skoða öryggismál af meiri krafti og setja jafnframt meira fjármagn í gerð slóða, stíga, brúa og miðlunar upplýsinga til ferðamanna.

Lykiláskorun hjá norskum yfirvöldum er svipuð og hérlendis, en í Noregi gildir grunnreglan um frjálsa för fólks um landið eins og hér á landi (almannaréttur).  Þó eru ákveðnar takmarkanir á meginreglunni um frjálsa för, svo sem ef land er afgirt eða ræktað. Jafnframt er hægt að takmarka för um viðkvæm svæði á ákveðnum árstíma svipað og hérlendis, t.d. með tilliti til fuglalífs. Í einhverjum tilvikum dugar þetta þó skammt og þá hefur lögreglan í Noregi takmörkuð úrræði þrátt fyrir að geta lokað tímabundið tilteknu svæði vegna almannahættu eða náttúruvár.

Í þessu samhengi virðist þó sem norsk löggjöf gangi aðeins lengra en sú íslenska en þar gilda lög um eftirlit með vörum og þjónustu (Act Relating to the Control of Products and Consumer Services). Lögin ná til allrar veittrar þjónustu þ.m.t. skipulagðar ferðir og upplifanir fyrir hópa. Tilgangur laganna er að koma í veg fyrir að vörur eða veiting þjónustu leiði til tjóns á heilsu, og á að tryggja að þjónusta sé örugg. Málefnið fellur undir norska dómsmálaráðuneytið. Skoða þyrfti þennan mun betur.

Í Noregi framkvæmir tiltekin stofnun, “The Norwegian Water Resources and Energy Directorate (NVE)”, sem fellur undir orkumálaráðuneytið, mat á áhættu vegna flóða og skriðufalla. Stofnunin hefur ennfremur eftirlit með 30 jöklum í þessu samhengi.

Loks eru fjölmargir jöklar í Noregi innan þjóðgarða sem falla undir verksvið umhverfisráðuneytisins og sveitarstjórn viðkomandi svæðis. Um þau svæði gilda sérstakar verndaáætlanir.